钦定古今图书集成/明伦汇编/宫闱典/第072卷 > 《皇太子请修书表》前人
## 钦定古今图书集成/明伦汇编/宫闱典/第072卷 > 《皇太子请修书表》前人

臣闻昔者明王，学以化人成俗；古之君子，文以纬地
经天。虽有阆风之高岳，弗登弗知其峻也；虽有浴日
之巨溟，弗涉弗知其广也。伏惟天皇域中居大，天下
化成，百官以理，万人以察。日行中道而淑清，岁，起摄
提而位序。光薰万物，岂直芝珥蓂？泽加四海，宁惟
寿麻孤竹。地成形而天成象，其道弥光；河出图而洛
出书，其征可验。环林璧沼，金门石室，坟典积于丘山，
笔墨盈于泉海。圣朝多士，自可包二代之文；臣顾不
才，何足奉三王之教。皇慈渥洽，帝奖优隆，擢公望为
太师，征子房为少傅。所冀习与智长，化与心成，尝辛
苦于岁馀，终未阶于日就。臣闻“学者”殖也，问以辨之，
积必有成，勤则不匮。以周公之上圣，日读百篇；以孔
父之多能，韦编三绝。臣虽不敏，窃所庶几。然以列代
遗章，先王旧典，康成兴业，才览卷于八千；士安覃思，
愿加年于累百。岂不以学而时习，博则难精者乎？今
欲搴其萧稂，撮其枢要，可以出忠入孝，可以益国利
人，极贤圣之大猷，尽“今昔之能事，商榷百氏，勒成一
家，庶有代于箴规，长不违于左右。又近代书钞，实繁
部帙，至如《华林园》遍略《修文殿御览》《寿光书苑》《长洲
玉镜》，及国家以来新撰《艺文类聚》《文思博要》等，并包
括弘远，卒难详悉。亦望错综群书，删成一部。艺官宾
馆，亦既天皇立之矣；端士正人，亦既天皇致之矣。伏
乞俯”从微愿，特降鸿私，许臣撰缉，遂臣诚请。当宫学
士如少，仍望通取京官，谨当开桂树之山，凿芙蓉之
水，引甘泉之词赋，㹅望园之宾客。下芸阁而长谣，临
梓厨而高会。一游兰芷，伫变蓬麻。区区之诚，敢希矜
允。岂使肃城门内，唯传魏国之名；崇政殿中，独纪晋
朝之事而已？无任诚恳之至，谨遣某官某，奉表陈请
以闻。